Učenici 8.a, ovo je **zadatak koji će biti vrednovan**!

Tijekom mjeseca ožujka trebali ste posuditi i pročitati književno djelo za cjelovito čitanje Ephrama Kishona: „Kod kuće je najgore“.

* ukoliko niste posudili knjigu u školskoj knjižnici, pročitajte ju na stranici <http://lektire.skole.hr/> koristeći svoje AAI podatke (podatke s kojima se prijavljujete na Yamamer)

Nakon pročitane knjige vaš je zadatak napisati pismo glavnom liku / autoru ove zbirke humoreski.

Upute za pisanje pisma:

Zamisli da si glavnog lika/autora imao/la priliku sresti uživo i da ti je o svojoj obitelji i njezinim članovima ispričao sve ovo što si pročitao u njegovoj knjizi. Nakon tog susreta, ti mu pišeš pismo.

U svom pismu napiši kakav je on dojam ostavio na tebe i zbog čega.

Napiši kako si doživio/doživjela njegovu obitelj, osvrni se na njegov odnos prema supruzi i djeci, navedi u pismu barem 4 citata iz ove knjige kojima ćeš to potkrijepiti.

Spomeni koju si njihovu dogodovštinu zapamtio/la i zbog čega.

Osvrni se na to postoji li neki događaj ili lik koji te podsjetio/la na tvoju obitelj ili člana tvoje obitelji i na koji način.

Tvoje pismo mora imati trodijelnu kompoziciju (uvod, glavni i završni dio).

 Prisjeti se pisanja osobnog pisma:

* u gornjem desnom kutu pišemo mjesto i datum pisanja
* na početku pisma pozdravimo (Draga Petra!/Dragi Marko!)
* na kraju pisma pozdravimo i potpišemo se

Podsjeti se pisanja pisma u udžbeniku na str. 122. i 123.

Pismo koje ćete napisati mora sadržavati najmanje 250 riječi. Pismo prepišite plavom kemijskom olovkom i fotografirajte ili ga prepišite u Word dokument – Times New Roman, 12.

**Rok za slanje zadataka za vrednovanje je ponedjeljak, 27.4.2020. do 18:00 sati.**

Za one koji žele dodatnu ocjenu:

Dodatnu ocjenu možeš dobiti tako da istražiš biografiju pisca Ephraima Kishona na internetu.

Možeš napraviti umnu mapu, kviz, prezentaciju ili plakat o njegovu životu i radu.

Učenici koji žele poslati radove za dodatnu ocjenu imaju rok do četvrtka, 30.4.2020. do 18:00 sati.